CELEX: 32010R0271
Language: hr
Date: 2010-03-24 00:00:00
Title: Uredba Komisije (EU) br. 271/2010 od 24. ožujka 2010. o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 u pogledu znaka ekološke proizvodnje Europske unije

15/Sv. 013
            
            
               HR
            
            
               Službeni list Europske unije
            
            
               88
            
         32010R0271
   
               L 084/19
            
            
               SLUŽBENI LIST EUROPSKE UNIJE
            
            
               24.03.2010.
            
         
      UREDBA KOMISIJE (EU) br. 271/2010
   od 24. ožujka 2010.
   o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 u pogledu znaka ekološke proizvodnje Europske unije
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1), a posebno njezin članak 25. stavak 3., članak 38. točku (b) i članak 40.,
   budući da:
   
               (1)
            
            
               Članak 24. Uredbe (EZ) br. 834/2007 utvrđuje da je znak Zajednice jedan od obveznih navoda na pakiranju proizvoda na kojem se koriste izrazi koji se odnose na postupak ekološke proizvodnje iz članka 23. stavka 1. i da je uporaba znaka neobavezna za proizvode uvezene iz trećih zemalja. Članak 25. stavak 1. Uredbe (EZ) br. 834/2007 dozvoljava uporabu znaka Zajednice za označivanje, prezentiranje i oglašavanje proizvoda koji ispunjavaju zahtjeve iz navedene Uredbe.
            
         
               (2)
            
            
               Iskustvo stečeno primjenom Uredbe Vijeća (EEZ) br. 2092/91 od 24. lipnja 1991. o ekološkoj proizvodnji poljoprivrednih proizvoda i označivanju tako proizvedenih poljoprivrednih i prehrambenih proizvoda (2), koja je zamijenjena Uredbom (EZ) br. 834/2007, pokazalo je da proizvoljno korištenje znaka Zajednice više ne udovoljava očekivanjima ni subjekata u sektoru ni potrošača.
            
         
               (3)
            
            
               Nova pravila o znaku trebalo bi uvesti u Uredbu Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i nadzor (3). Ta bi pravila trebala omogućiti bolju prilagodbu znaka razvoju u sektoru, posebno putem bolje prepoznatljivosti od strane potrošača ekoloških proizvoda za koje vrijede propisi EU-a koji se odnose na ekološku proizvodnju.
            
         
               (4)
            
            
               Nakon stupanja na snagu Ugovora iz Lisabona primjereno je umjesto naziva „znak ekološke proizvodnje Zajednice” koristiti naziv „znak ekološke proizvodnje Europske unije”.
            
         
               (5)
            
            
               Komisija je organizirala natječaj među studentima umjetnosti i dizajna iz država članica kako bi sakupila prijedloge za novi znak, a nezavisan ocjenjivački sud je napravio odabir i klasifikaciju 10 najboljih prijedloga. Daljnji pregled sa stajališta intelektualnog vlasništva omogućio je odabir tri najbolja prijedloga koji su zatim objavljeni na internetu radi glasovanja od 7. prosinca 2009. do 31. siječnja 2010. Predloženi bi znak koji je odabrala većina posjetitelja u tom razdoblju trebalo usvojiti kao novi znak ekološke proizvodnje Europske unije.
            
         
               (6)
            
            
               Promjena znaka ekološke proizvodnje Europske unije od 1. srpnja 2010. ne bi trebala prouzročiti poteškoće na tržištu, a posebno bi trebalo dozvoliti da se ekološki proizvodi koji su već bili stavljeni na tržište mogu prodavati bez obveznih navoda zahtijevanih člankom 24. Uredbe (EZ) br. 834/2007, pod uvjetom da su dotični proizvodi sukladni s Uredbom (EEZ) br. 2092/91 ili Uredbom (EZ) br. 834/2007.
            
         
               (7)
            
            
               Kako bi se omogućilo korištenje znaka čim to postane obvezno u skladu sa zakonodavstvom EU-a i kako bi se osiguralo učinkovito funkcioniranje unutarnjeg tržišta, zajamčila poštena konkurencija i zaštita interesa potrošača, novi znak ekološke proizvodnje Europske unije registriran je kao zajednički znak ekološke poljoprivrede pri Uredu za intelektualno vlasništvo Beneluxa te je slijedom toga na snazi, upotrebljiv i zaštićen. Znak će također biti registriran u registru Zajednice i međunarodnim registrima.
            
         
               (8)
            
            
               Članak 58. Uredbe (EZ) br. 889/2008 utvrđuje da kodni broj kontrolnog ili nadležnog tijela treba biti postavljen odmah ispod znaka Zajednice bez posebnih uputa o formatu i dodjeli takvih kodnih brojeva. Zbog uspostave ujednačene primjene ovih kodnih brojeva, trebalo bi propisati detaljna pravila o formatu i dodjeli takvih kodnih brojeva.
            
         
               (9)
            
            
               Uredbu (EZ) br. 889/2008 bi trebalo stoga na odgovarajući način izmijeniti.
            
         
               (10)
            
            
               Mjere predviđene ovom Uredbom u skladu su s mišljenjem Regulatornog odbora za ekološku proizvodnju,
            
         DONIJELA JE OVU UREDBU:
   Članak 1.
   Uredba (EZ) br. 889/2008 mijenja se kako slijedi:
   
               1.
            
            
               U glavi III. naslov poglavlja I. zamjenjuje se sljedećim:
                
               
                  
                     „Znak ekološke proizvodnje Europske unije”
                  
               
            
         
               2.
            
            
               Članak 57. zamjenjuje se sljedećim:
               „Članak 57.
               Ekološki znak EU-a
               U skladu s člankom 25. stavkom 3. Uredbe (EZ) br. 834/2007, znak ekološke proizvodnje Europske unije (dalje u tekstu ‚Ekološki znak EU-a’) predstavlja se prema modelu iz Priloga XI. dijela A ove Uredbe.
               Ekološki znak EU-a koristi se samo ako je dotični proizvod proizveden u skladu sa zahtjevima Uredbe (EEZ) br. 2092/91 i njezinim provedbenim pravilima ili Uredbom (EZ) br. 834/2007 i u skladu sa zahtjevima ove Uredbe.”
            
         
               3.
            
            
               U članku 58. stavku 1., točke (b), (c) i (d) zamjenjuju se sljedećim:
               
                           „(b)
                        
                        
                           sadrži izraz koji uspostavlja poveznicu s postupkom ekološke proizvodnje kako je navedeno u članku 23. stavku 1. Uredbe (EZ) br. 834/2007 u skladu s Prilogom XI. dijelom B točkom 2. ove Uredbe;
                        
                     
                           (c)
                        
                        
                           sadrži referentni broj koji određuje Komisija ili nadležno tijelo države članice u skladu s Prilogom XI. dijelom B točkom 3. ovoj Uredbi; i
                        
                     
                           (d)
                        
                        
                           kada se ekološki znak EU-a koristi na deklaraciji, mora se nalaziti u istom vidnom polju kao i ekološki znak EU-a.”
                        
                     
         
               4.
            
            
               U članku 95., stavci 9. i 10. zamjenjuju se sljedećim:
               „9.   Zalihe proizvoda proizvedene, pakirane i označene prije 1. srpnja 2010. u skladu s Uredbom (EEZ) br. 2092/91 ili Uredbom (EZ) br. 834/2007 mogu se i dalje stavljati na tržište s natpisima koji se odnose na ekološku proizvodnju do iscrpljenja zaliha.
               10.   Ambalažni materijal koji je u skladu s Uredbom (EEZ) br. 2092/91 ili Uredbom (EZ) br. 834/2007 može se i dalje koristiti za proizvode koji se stavljaju na tržište s natpisima koji se odnose na ekološku proizvodnju do 1. srpnja 2012., ako je proizvod inače u skladu sa zahtjevima Uredbe (EZ) br. 834/2007.”
            
         
               5.
            
            
               Prilog XI. zamjenjuje se tekstom iz Priloga ovoj Uredbi.
            
         Članak 2.
   Ova Uredba stupa na snagu sedmog dana od dana objave u Službenom listu Europske unije.
   Ona se primjenjuje od 1. srpnja 2010.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. ožujka 2010.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 189, 20.7.2007., str. 1.
   
      (2)  SL L 198, 22.7.1991., str. 1.
   
      (3)  SL L 250, 18.9.2008., str. 1.
   PRILOG
   
      
         „PRILOG XI.
         A.   Ekološki znak EU-a iz članka 57.
         
         
                     1.
                  
                  
                     Ekološki znak EU-a mora biti u skladu s dolje navedenim modelom:
                     
                        
                  
               
                     2.
                  
                  
                     Referentna boja u bojama Pantone je Pantone zelena br. 376 i zelena (50 % cijan + 100 % žuta) kada se koristi četverobojni tisak.
                  
               
                     3.
                  
                  
                     Ekološki znak EU-a može se također koristiti u crno bijeloj varijanti kako je prikazano, samo kada uporaba obojenog znaka nije praktično izvediva.
                     
                        
                  
               
                     4.
                  
                  
                     Ako je boja pozadine na ambalaži ili deklaraciji tamna, znakovi se mogu uporabiti u negativu koristeći boju pozadine na ambalaži ili deklaraciji.
                  
               
                     5.
                  
                  
                     Ako se koristi znak u boji na obojenoj pozadini, zbog čega je teško vidljiv, može se koristiti vanjska linija razgraničenja oko znaka kako bi se poboljšao kontrast s bojama pozadine.
                  
               
                     6.
                  
                  
                     U nekim posebnim situacijama, kada su navodi na ambalaži jednobojni, ekološki znak EU-a može se upotrijebiti u istoj boji.
                  
               
                     7.
                  
                  
                     Ekološki znak EU-a mora biti visok barem 9 mm i širok barem 13,5 mm; omjer između visine/širine mora uvijek biti 1: 1,5. Iznimno najmanja moguća veličina može se reducirati na visinu od 6 mm za vrlo mala pakiranja.
                  
               
                     8.
                  
                  
                     Ekološki znak EU-a može se povezati s grafičkim ili tekstualnim elementima koji se odnose na ekološku poljoprivredu, pod uvjetom da ti elementi ne preoblikuju ili mijenjaju prirodu ekološkog znaka EU-a, ni bilo koji navod iz članka 58. Kada se ekološki znak EU-a koristi u povezanosti s nacionalnim ili privatnim znakovima u zelenoj boji koja je drugačija od referentne boje iz točke 2., ekološki znak EU-a se može koristiti u toj nereferentnoj boji.
                  
               
                     9.
                  
                  
                     Ekološki znak EU-a koristi se u skladu s pravilima koja su važeća pri registraciji znaka kao zajedničkog znaka ekološke poljoprivrede pri uredu za intelektualno vlasništvo Beneluxa te u registru žigova Zajednice i u međunarodnim registrima.
                  
               B.   Kodni brojevi iz članka 58.
         
         Opći format kodnih brojeva je sljedeći:
         AB-CDE-999
         Pri čemu je:
         
                     1.
                  
                  
                     ‚AB’ je oznaka ISO kako određuje članak 58. stavak 1. točka (a) države u kojoj se provode kontrole; i
                  
               
                     2.
                  
                  
                     ‚CDE’ je izraz od tri slova koji određuje Komisija ili svaka država članica, na primjer ‚bio’ ili ‚öko’ ili ‚org’ ili ‚eko’ koji uspostavlja poveznicu s ekološkim postupkom proizvodnje, kako je određeno u članku 58. stavku 1. točki (b); i
                  
               
                     3.
                  
                  
                     ‚999’ je referentni broj od najviše tri znamenke koji se dodjeljuje kako je određeno u članku 58. stavku 1. točki (c):
                     
                                 (a)
                              
                              
                                 nadležno tijelo svake države članice tijelima za provođenje kontrola kojima su delegirala zadaće kontrole u skladu s člankom 27. Uredbe (EZ) br. 834/2007;
                              
                           
                                 (b)
                              
                              
                                 Komisija:
                                 
                                             i.
                                          
                                          
                                             tijelima za provođenje kontrola iz članka 3. stavka 2. točke (a) Uredbe Komisije (EZ) br. 1235/2008 (1) i koja su navedena u Prilogu I. toj Uredbi;
                                          
                                       
                                             ii.
                                          
                                          
                                             nadležnim tijelima trećih zemalja ili tijelima za provođenje kontrola iz članka 7. stavka 2. točke (f) Uredbe (EZ) br. 1235/2008 i koja su navedena u Prilogu III. toj Uredbi;
                                          
                                       
                                             iii.
                                          
                                          
                                             tijelima za provođenje kontrola iz članka 10. stavka 2. točke (a) Uredbe (EZ) br. 1235/2008 i koja su navedena u Prilogu IV. toj Uredbi;
                                          
                                       
                           
                                 (c)
                              
                              
                                 svako nadležno tijelo države članice na prijedlog Komisije tijelu za provođenje kontrola koje je ovlašteno do 31. prosinca 2012. za izdavanje certifikata o inspekciji u skladu s člankom 19. stavkom 1. četvrtim podstavkom Uredbe (EZ) br. 1235/2008 (uvozne dozvole).
                              
                           
               Komisija će putem odgovarajućih tehničkih sredstava osigurati javnu dostupnost kodnih brojeva uključujući njihovu objavu na internetu.
      
   
   
      (1)  SL L 334, 12.12.2008., str. 25.”